Carcaixent enceta les Falles de 2019
21 de Febrero de 2019

Carcaixent

Este cap de setmana, Carcaixent donarà el tret d’eixida a les Falles de 2019 amb l’acte de la Crida. A partir de les 20:00 hores del dissabte, Anais Ferrer, Fallera Major, i Edurne Salom, Fallera Major Infantil, junt amb l’alcalde de Carcaixent, Paco Salom, faran la seua crida a la festa des del balcó del Palau de la Marquesa i donaran, així, per iniciades les festes falleres. L’acte es podrà seguir per streaming a través de les xarxes socials municipals.

Després dels parlaments, el president de Junta Local Fallera donarà lectura de l’acta dels premis dels Ninots Indultats 2019, que es podran visitar fins al 15 de març en el Centre Comercial Ribera de Xúquer. Precisament, com a novetat d’enguany l’exposició del Ninot s’inaugurarà abans de l’acte de la Crida, a les 19:00 hores, en finalitzar les falleres majors, junta local fallera i altres càrrecs fallers es dirigiran en passacarrer fins l’Ajuntament.

Per primera vegada, l’Ajuntament de Carcaixent instal·larà banys portàtils en la Plaça Major, donant així resposta a diverses peticions ciutadanes. Des de la Regidoria de Festes, en pro del civisme i la convivència, s’ha demanat col·laboració a tot el col·lectiu faller per a que es faça ús dels banys i s’eviten conductes que embruten la via pública.

Els actes fallers continuaran el proper cap de setmana amb la Cavalcada del Ninot, el dissabte 2 de març per la vesprada de vesprada. A partir de les 18:00 hores, els carrers de Carcaixent s'ompliran amb la imaginació i el color de les diferents comissions falleres que recorreran els carrers d’Apotecari Bodí, Sant Pere, Vidal Canet, Alacant, Martí Talens, Sant Francesc d'Assís i Passeig, on es lliuraran els premis de la Cavalcada a partir de les 00:00 hores. El diumenge 3, a les 12 del migdia es dispararà la carcassa que donarà inici al XXXIII Concurs de Paelles «Ricard» Falles 2019 al Parc Navarro Daràs, i cap a les 14:00 hores passaran els membres del jurat a fer la degustació de les paelles que entren en concurs. Després de dinar, es donaran a conèixer els premis del Concurs de Paelles 2019.